Source: http://jogaszvilag.hu/rovatok/napi/megegyeztek-az-ab-jeloltjeirol
Timestamp: 2017-08-24 04:50:03
Document Index: 7741796

Matched Legal Cases: ['bíróság\n', 'bíróság ', 'Kúria ', 'bíróság ', 'bíróság\n', 'bíróság ']

Megegyeztek az AB jelöltjeiről - Napi - Jogászvilág
2016. 11. 17. 12:47
Cimkék: Alkotmánybíróság
Megegyezett a Fidesz, a KDNP és az LMP az Alkotmánybíróság (Ab) hiányzó bírói helyeire a jelöltekről: a frakciók Marosi Ildikót, Horváth Attilát, Schanda Balázst és Szabó Marcelt jelölik - jelentette be Kósa Lajos, a Fidesz frakcióvezetője csütörtökön Budapesten, sajtótájékoztatón. A testület új elnökének személyéről is egyetértés jött létre a három képviselőcsoport között, de az ő nevét a házelnöki felkérés előtt nem árulják el.
Marosi Ildikó a Kúria bírája, Horváth Attila jogtörténész, Schanda Balázs a Pázmány Péter Katolikus Egyetemen az Alkotmányjogi Tanszéket vezeti, Szabó Marcel pedig a jövő nemzedékek érdekeinek védelmét ellátó ombudsmanhelyettes - ismertette a jelölteket a tájékoztatón Gulyás Gergely, az Ab tagjait jelölő parlamenti bizottság fideszes alelnöke.
A három frakció közös jelöltjeiről - akik elfogadták a felkérést - várhatóan kedden szavaz az Országgyűlés. Előtte, hétfőn az igazságügyi bizottság meghallgatja őket. A jelöltek mindannyian eleget tesznek a törvényi feltételeknek - közölte Gulyás Gergely.
Kósa Lajos emellett bejelentette, hogy az Ab elnökének személyéről is megegyezés született - amire azért volt szükség, mert jelenleg az elnökhelyettes látja el a tisztséget -, őt Kövér László házelnök fogja felkérni a posztra. Az ő nevét a Fidesz politikusai egyelőre nem árulták el, de a frakcióvezető közlése szerint ez még a nap folyamán megtörténik, és róla szintén kedden dönthet a parlament.
[htmlbox Ügyvédek_a_gyorsuló_időben]
Kósa Lajos azt is mondta, próbáltak az MSZP-vel és a Jobbikkal is egyeztetni, ám a szocialisták "elzárkóztak", a Jobbikkal pedig a személyekben nem tudtak megegyezni.
A Fidesz frakcióvezetőjét kérdezték arról is, hogy a Jobbik az óraátállítás eltörlését kezdeményezte. Erről azt mondta, a gazdasági bizottság csak arról döntött - kormánypárti támogatással -, hogy a jobbikos indítványt tárgyalásra alkalmasnak tartja, és hozzájárult, hogy az Országgyűlés valamikor napirendjére tűzze. Annyit megjegyzett, hogy a magyarok egy jelentős része nem ért egyet az óraátállítással.
18 év a jogállam és az Alkotmánybíróság szolgálatában
Kötetlen beszélgetés dr. Kiss László volt alkotmánybíróval, akinek március 10-én 18 esztendő után járt le alkotmányőri megbízatása. A közeljövőben egy érdekesnek ígérkező tényfeltáró könyvet jelentet meg „Ügynökmese. Egy történészi spekuláció genezise” címmel. Apropóját az adja, hogy 2007-ben az ÉS-ben Ungváry Krisztián történész azt állította róla, a Kádár-rendszer ügynöke volt. A kötet Kiss László szerint a valóságot fogja feltárni, és lerántja a leplet az őt hamis váddal illetőkről.
Elnök nélkül marad az Alkotmánybíróság
Csütörtökön lejár két alkotmánybíró, köztük Lenkovics Barnabás elnök mandátuma. Az Alkotmánybíróság stabil működése biztosított.
Lengyel bíróságok: Duda visszaküldte a két törvényt »